
Par pašvaldības līdzfinansējumu “Tirzas evaņģēliski luteriskās baznīcas jumta seguma nomaiņa”

Gulbenes novada pašvaldībā 2026.gada 16.jūnijā saņemts LATVIJAS EVAŅĢĒLISKI LUTERISKĀS BAZNĪCAS TIRZAS DRAUDZES, reģ. nr. 90000166869 (turpmāk – Draudze) iesniegums (lietvedībā reģ.nr. GND/5.15.1/26/1542-L), kurā tiek lūgts piešķirt līdzfinansējumu projektam “Tirzas evaņģēliski luteriskās baznīcas jumta seguma nomaiņa” (projekta numurs 26-07-CL01-COLA19.2202-000001), kas tika iesniegts vietējā rīcības grupā (biedrībā “SATEKA”) un Lauku atbalsta dienestā apstiprināts 2026.gada 12.jūnijā ar lēmumu par projekta iesnieguma apstiprināšanu Nr.07.26.008080. Projekta īstenošanas periods ir no 2026.gada maija līdz 2027.gada jūlijam. 
Tirzas luterāņu baznīca ir reģionālās nozīmes kultūrvēsturiskā piemineklis  (Valsts aizsardzības Nr.5102). Tā ir senākā baznīcas ēka Gulbenes novadā (1826.gads). Projekta mērķis ir nodrošināt publiskās infrastruktūras pieejamību, veicot neatliekamos darbus Tirzas evaņģēliski luteriskās baznīcas jumta seguma nomaiņai, tādējādi uzlabojot vietas potenciālu un pievilcību, veicinot kultūras un tūrisma attīstību un sabiedrības iesaisti sociālās vides un kultūras vajadzību nodrošināšanā.
Baznīcas ēkas 1998.gadā uzklātais bitumena viļņoto lokšņu “Onduline” jumta segums ir nolietojies, daudzviet bojāts, nenodrošina ūdens hermētiskumu, kas apdraud ēkas tehnisko stāvokli, veicina jumta konstrukciju un sienu turpmāko bojāšanos. Pastāv papildus risks atkārtotai īstās mājassēnes (Serpula lacrymans) izplatībai baznīcas ēkā. Projekta ietvaros tiks veikti neatliekamie jumta nomaiņas darbi 240 m2 platībā (kopējā jumta platība ir 667 m2). 
Projekta attiecināmās izmaksas ir 34996,19 EUR (trīsdesmit četri tūkstoši deviņi simti deviņdesmit seši euro deviņpadsmit centi), tajā skaitā publiskais finansējums 31496,57 EUR (trīsdesmit viens tūkstotis četri simti deviņdesmit seši euro piecdesmit septiņi centi). Draudzes līdzfinansējums ir 3499,62 EUR (trīs tūkstoši četri simti deviņdesmit deviņi euro sešdesmit divi centi). Draudzei trūkst finanšu līdzekļu jumta seguma nomaiņai, tādēļ tiek lūgts pašvaldības līdzfinansējums projekta realizācijai.

Ņemot vērā iepriekš minēto, pamatojoties uz Pašvaldību likuma 4.panta pirmās daļas 5.punktu, kas nosaka, ka pašvaldībām autonomās funkcijas ir sekmēt pašvaldības teritorijā esošā kultūras mantojuma saglabāšanu, 5.panta pirmo daļu, kas nosaka, ka pašvaldība savas administratīvās teritorijas iedzīvotāju interesēs var brīvprātīgi īstenot iniciatīvas ikvienā jautājumā, ja tās nav citu institūciju kompetencē un šādu darbību neierobežo citi likumi, un 10.panta pirmās daļas 21.punktu, kas nosaka, ka dome ir tiesīga izlemt ikvienu pašvaldības kompetences jautājumu un tikai domes kompetencē ir  pieņemt lēmumus citos ārējos normatīvajos aktos paredzētajos gadījumos, kā arī ņemot vērā  Attīstības un tautsaimniecības komitejas un Finanšu komitejas apvienotās sēdes ieteikumu, atklāti balsojot: PAR ___ (____), PRET ___ (____), ATTURAS ___ (____), Gulbenes novada pašvaldības dome NOLEMJ:
1. PIEŠĶIRT LATVIJAS EVAŅĢĒLISKI LUTERISKĀS BAZNĪCAS TIRZAS DRAUDZES, reģ. nr. 90000166869, projekta “Tirzas evaņģēliski luteriskās baznīcas jumta seguma nomaiņa” īstenošanai līdzfinansējumu 10 % apmērā no attiecināmajām izmaksām jeb ir 3499,62 EUR (trīs tūkstoši četri simti deviņdesmit deviņi euro sešdesmit divi centi).
2. UZDOT Gulbenes novada Centrālās pārvaldes Finanšu nodaļai segt nepieciešamo finansējumu no Gulbenes novada pašvaldības budžeta 2026.gadam paredzētajiem finanšu līdzekļiem.
3. UZDOT Gulbenes novada Centrālās pārvaldes Juridiskās un personālvadības nodaļai sagatavot līguma par finansiālā atbalsta piešķiršanu projektu. 
4. UZDOT Gulbenes novada Centrālās pārvaldes Kancelejas nodaļas kancelejas pārzinei nosūtīt lēmumu LATVIJAS EVAŅĢĒLISKI LUTERISKĀS BAZNĪCAS TIRZAS DRAUDZEI uz oficiālo elektronisko adresi. 

